En una actuació similar a la que us vam explicar al Butlletí núm. 13 sobre el metro de Pequín, ara és el suburbà de Roma el que ha introduït un sistema de recollida selectiva de residus que ofereix una recompensa consistent en recàrregues del moneder mòbil utilitzat per al pagament del transport públic de la ciutat.
La concessionària de transport públic del municipi de Roma (ATAC, Azienda per i Trasporti Autoferrotranviari del Comune di Roma), en col·laboració amb la gestora de residus CoriPET (Consorzio per il Riciclo del PET), ha instal·lat a tres estacions del metro de la ciutat màquines que permeten carregar saldo al moneder de les aplicacions de pagament mòbil MyCicero i TabNet, habitualment emprades per pagar el bitllet de transport.
S'ha procurat que a cada línia del metro de Roma hi hagi una estació amb aquesta mena de contenidors de reciclatge amb recompensa econòmica: n'hi ha a les estacions Cipro, de la línia A; Piramide, de la B; i San Giovanni, de la C. Les màquines hi seran durant un any, fins a final de juliol de 2020.
Transcorreguda aquesta fase de prova, les autoritats decidiran si estenen la pràctica a altres estacions o si abandonen la iniciativa.
Cada ampolla que es dipositi en aquests contenidors compactadors (que admeten envasos d'entre 25 cl i 200 cl) permet obtenir cinc cèntims d'euro que s'acumulen a l'aplicació de pagament.
Caldria reciclar trenta ampolles per aconseguir l'1,50 € que costa un bitllet BIT (el títol senzill, que dona dret a un recorregut en diversos mitjans de transport, durant cent minuts des de la cancel·lació).
A diferència per exemple de l'actuació duta a terme al metro de Pequín, s'evita el pagament de recompenses en efectiu.
Qui assumeix el cost dels descomptes oferts als usuaris són les plataformes MyCicero i TabNet, esmentades abans, que no debades podrien sumar més clients gràcies a la implantació d'aquest sistema.
També han estat elles les qui han desenvolupat l'apartat TIC de l'actuació.
Imatge de les noves màquines compactadores instal·lades al metro de Roma.
Cal assenyalar que tot just després de la seva implantació, alguns usuaris van informar del mal funcionament de la de l'estació de San Giovanni.
Segons va comunicar posteriorment l'ATAC, l'avaria fou deguda al fet que no s'hi havien introduït correctament els envasos: sembla que cal fer-ho amb llur etiqueta i tapa intactes
L'actuació de l'ATAC, anomenada "+Ricicli +Viaggi", pretén afavorir la recollida selectiva de PET (polietilè tereftalat), que de fet és l'únic tipus de plàstic que admeten les màquines del metro de Roma.
També es vol contribuir a evitar el frau per manca de pagament en l'ús del transport públic.
Un altre objectiu de l'actuació és aconseguir la fidelització dels clients que paguen el servei de mobilitat pels canals mòbils.
Cal dir de fet que l'ús de les noves màquines es troba restringit a aquells clients que siguin usuaris registrats de les plataformes de pagament assenyalades abans.
La identificació es realitza per mitjà del lector òptic de les noves màquines, en acostar-hi el dispositiu mòbil.
Els punts obtinguts (un punt equival a cinc cèntims, com s'ha dit) només són vàlids com a descompte o com a pagament dels títols que es troben a la venda mitjançant les plataformes mòbils, que actualment són el BIT de cent minuts (vegeu més amunt), els abonaments de 24, 48 o 72 hores, i l'abonament mensual personalitzat.
Una altra restricció de l'esquema és que entre el dipòsit dels envasos de PET a les màquines compactadores i l'aplicació dels descomptes corresponents han de transcórrer com a mínim cinc minuts.
Val a dir, això sí, que no s'ha establert un límit per a la quantitat de punts que es pot acumular al moneder virtual.
Per saber-ne més: Comune di Roma, ATAC, ATAC [vídeo]
Recollida i tractament de residus, Mitigació, Models de finançament del transport públic, Mecanismes col·laboratius, Dimensió social de la mobilitat, Dimensió social de la sostenibilitat